Aktivistica protiv pobačaja šibenskom novinaru iščupala mikrofon iz ruke: 'Napadnut sam dok sam radio svoj posao' Aktivisti molitvene inicijative '40 dana za život', fizički su u srijedu pred šibenskom Općom bolnicom napali novinara Radio Ritma Valeria Baranovića koji ih je, zbog nasilnog sprečavanja u obavljanju svog posla, prijavio policiji.

05.10.2016, 13:39h05.10.2016, 14:38hA.Pa.

- Dogodilo se to danas oko 13,15 sati pred zgradom Poliklinike gdje sam htio uzeti izjavu od prosvjednika, a jedna od aktivistica mi je pokušala iščupati mikrofon iz ruke. Kako sam napadnut i nasilnim putem spriječen u obavljanju svoga posla, otišao sam slučaj prijaviti policiji – rekao nam je kolega Baranović nakon davanja izjave u policiji.

Kaže da je u međuvremenu pitao u Policijskoj upravi šibensko-kninskoj je li prosvjed pred bolnicom prijavljen.

- Rekli su mi da je prijavljena samo molitva, ali ne i prosvjed, što ovo okupljanje prema svemu sudeći jest. Naime, u zakonu piše da su bilo kakve aktivnosti pred bolnicama, koje na bilo koji način uznemiravaju pacijente – zabranjene, a kako ovakav oblik molitve, uz silne jasno istaknute parole, zasigurno izazivaju nelagodu kod građana i pacijenata, smatram da je riječ o klasičnom prosvjedu za koji oni očito nemaju dozvolu.

- Rekao sam im pristojno 'dobar dan', predstavio se, a žena je zgrabila mikrofon koji sam nekako ipak uspio iščupati iz njezinih ruku. Nisam mogao vjerovati. Nakon toga, ukipila se i počela moliti – rekao nam je kolega.

Nakon što je dao izjavu policiji, uputili su patrolu na mjesto događaja gdje je i naš reporter.

- Prosvjednice su mi rekle da ih je novinar prekidao u molitvi i unosio im mikrofon u lice dok su se molile. Tvrde da ih je uznemiravao i da su svjesne da se nalaze na javnoj površini gdje je snimanje dopušteno, ali da im je on ugrozio molitveni prostor. Policija je došla i upravo uzela podatke jednoj od aktivistkinja - javlja naš reportet s mjesta događaja ispred šibenske bolnice.